“OTOP CITY 2022” ชวนเลือกซื้อของขวัญของฝากโดยฝีมือคนไทย ถึง 25 ธันวาคมนี้ อิมแพ็ค เมืองทองธานี
ตลอดทั้งวันนี้(18 ธ.ค. 65) ที่งาน OTOP CITY 2022 ภายใต้แนวคิด “มอบความสุขจากภูมิปัญญา ส่งต่อคุณค่าจากฝีมือคนไทย” พบว่ามีประชาชนเดินทางมาเลือกซื้อสินค้ากันอย่างล้นหลาม โดยภายในงานได้รวบรวมสินค้าของดีทั่วไทย ที่สามารถเลือกซื้อ เลือกหา มาเป็นของใช้ตนเอง หรือนำไปเป็นของขวัญของฝากในเทศกาลส่งท้ายปีเก่า ต้อนรับปีใหม่ ที่ใกล้จะถึงนี้ได้เช่นเดียวกับ นายเกียรติศักดิ แซ่ตั้ง เปิดเผยถึงงาน OTOP ซึ่งตนชื่นชอบและมางานดังกล่าวทุกปี นอกจากจะได้ซื้อสินค้าเพื่อเป็นของฝากในช่วงเทศกาลแล้ว ยังสามารถช่วยอุดหนุนผู้ประกอบการชุมชนอีกด้วย ขณะที่ นางสาวอุไรวรรณ ธรรมลังกา เปิดเผยว่า รู้สึกตื่นเต้นและประทับใจที่ประเทศไทยเริ่มกลับมาเปิดกิจกรรมกันมากขึ้นหลังจากที่ห่างหายเพราะโควิดไปนาน จึงอยากให้มีการจัดงานแบบนี้เรื่อยๆ สำหรับภายในงานจะแบ่งเป็นโซนที่น่าสนใจ เช่น โชนนิทรรศการเฉลิมพระเกียรติ พระบาทสมเด็จพระเจ้าอยู่หัว โซน OTOP Trader จังหวัดและประเทศไทย  โซนแสดงและจำหน่ายผลิตภัณฑ์ OTOP 3 - 5 ดาว กว่า 2,000 บูธ โซนโอทอปชวนชิมมากกว่า 160 ร้านค้า ทั่วประเทศและโซนไฮไลท์ภายในงาน ได้แก่ โซนศิลปิน OTOP ที่จัดแสดงและจำหน่ายผลิตภัณฑ์จากศิลปิน OTOP กว่า 60 ราย  โซนชุมชนท่องเที่ยว OTOP นวัตวิถี 4 ภาค  โซนผ้าไทยใส่ให้สนุก และโซน First Lady จัดแสดงผ้าที่มีอัตลักษณ์และเอกลักษณ์ของแต่ละจังหวัด โดยประชาชนสามารถเข้าร่วมงานได้ตั้งแต่วันนี้จนถึงวันที่ 25 ธันวาคมนี้ ที่บริเวณชาเลนเจอร์ 1 - 3  ศูนย์แสดงสินค้าและการประชุมอิมแพ็ค เมืองทองธานี